Tieners se ‘plesierrit’ lei tot ernstige ongelukDie voertuig waarin die tieners gery het. Foto: Verskaf Twee tienerseuns, albei vermoedelik 14 jaar oud, is Saterdag in ŉ “baie ernstige” ongeluk op ŉ grondpad naby Vanderbijlpark, Gauteng, beseer. Nick Dollman, woordvoerder van Netcare 911, het Sondag gesê die seuns was na bewering op ŉ plesierrit toe die voertuig waarin hulle gery het omstreeks 15:15 op die Tucker-grondpad in die omgewing van die Ardenwold-kleinhoewes omgeslaan en verskeie keer gerol het. “Een van die seuns is tydens die ongeluk uit die voertuig geslinger,” het Dollman gesê. “Paramedici van Netcare 911 was eerste op die toneel en het een van die seuns in ŉ kritieke toestand aangetref. Hy is aan ŉ ventilator gekoppel en gestabiliseer voordat hy per ambulans na ŉ nabygeleë hospitaal geneem is vir mediese behandeling.” Die ander tiener het “relatief” geringe beserings opgedoen en is ook met ŉ ambulans na ŉ hospitaal geneem vir behandeling en waarneming. Die oorsaak van die ongeluk is onbekend en word deur die polisie ondersoek. Die voertuig waarin die tieners gery het. Foto: Verskaf